Misdaad: VL vra vrae oor statistiek | Landbou
Van die statistiek oor misdaad wat pas bekend gemaak is, bekommer Vrystaat Landbou en VKB se Veiligheidslessenaar.
Die onlangse vrystelling van die misdaadstatistiek is met groot afwagting deur Vrystaat Landbou en die VKB Veiligheidslessenaar ingewag. Hoewel die verhouding tussen die SA Polisiediens en VL baie gesond is, is van die statistiek wat bekend gemaak is, om die minste te sê, kommerwekkend, lui 'n nuusverklaring.
Die organisasies sê in die nuusverklaring die geweld teenoor boere, hulle gesinne asook hulle werkers en húl families moet bepaal word, sodat doeltreffende polisiëringstrategieë geïmplementeer kan word. Dié misdade het 'n reuse emosionele, morele en finansiële impak op die landbou, wat teengewerk moet word.
"Die meeste veediefstalsake het hul oorsprong op plase en kleiner persentasies in ander areas. Hoewel die Minister van Polisie se syfers 'n daling in aangemelde sake uitwys, moet verskeie faktore in ag geneem word. Soos aangedui deur die minister het gebrekkige aanmelding 'n aansienlike effek op die syfers wat beskikbaar gemaak kan word. Daar moet egter bepaal word watter faktore dra daarby toe dat eiendomsverwante misdade nie geredelik aangemeld word nie, en hoekom talle boere nie die misdade by die polisie aanmeld nie.
"Die minister gee nie enige inligting oor die aantal vee wat gesteel is nie. Die RPO in die Vrystaat en die georganiseerde landbou sien dat groter groepe diere tydens voorvalle gesteel word. Dus, is daar 'n afname in die aantal sake, maar 'n styging in die aantal vee wat gesteel word.
"Die beraamde finansiële verlies per boekjaar vir die Vrystaat kan meer as R1,582 miljard wees. Die geldelike verlies van veediefstal kan egter nie presies bepaal word uit die minister se statistiek nie."